
Προς 

τις Ελεγκτικές Εταιρείες 
[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]

Θέμα:
Τυποποίηση παρατήρησης σχετικά με τις ανέλεγκτες φορολογικά χρήσεις.
Το Εποπτικό Συμβούλιο κατά την υπ’ αριθμ. Ζ΄8/1/25.7.2012 συνεδρίασή του, αφού έλαβε υπόψη του την εισήγηση του Επιστημονικού Συμβουλίου αναφορικά με την ανομοιομορφία ορισμένων εκθέσεων ελέγχου Ο.Ε.Λ. στην αναφορά του θέματος των εκκρεμών φορολογικών ελέγχων, αποφάσισε όπως σας γνωστοποιήσει τα κατωτέρω:
«Διευκρινίζεται ότι, στις περιπτώσεις που διαπιστώνονται παρεκκλίσεις από τις διατάξεις της φορολογικής νομοθεσίας, ο Ορκωτός Ελεγκτής Λογιστής υποχρεούται να αναγράψει σχετική παρατήρηση στην παράγραφο «Βάση για γνώμη με επιφύλαξη» της Έκθεσης Ελέγχου.
Ειδικότερα:
1) Αν ο ελεγκτής έχει αποκτήσει επαρκή και κατάλληλη τεκμηρίωση αναφορικά με την ποσοτική επίδραση της παρέκκλισης συνιστάται η ακόλουθη διατύπωση της σχετικής παρατήρησης:
«Δεν έχει σχηματιστεί πρόβλεψη ποσού χιλ. € ΧΧΧ για πρόσθετους φόρους και προσαυξήσεις σε σχέση με τις ανέλεγκτες φορολογικά χρήσεις 20ΧΧ έως 2010 (ή 20ΧΧ έως 2011), με συνέπεια να εμφανίζονται οι υποχρεώσεις προς το Δημόσιο μειωμένες κατά ποσό αυτό ενώ τα ίδια κεφάλαια και τα αποτελέσματα χρήσεως ισόποσα αυξημένα».
2) Αν ο ελεγκτής δεν έχει αποκτήσει επαρκή και κατάλληλη τεκμηρίωση αναφορικά με την ποσοτική επίδραση της παρέκκλισης ή γενικά των ανέλεγκτων χρήσεων, συνιστάται η ακόλουθη διατύπωση της σχετικής παρατήρησης:
«Δεν έχει σχηματιστεί πρόβλεψη για πρόσθετους φόρους και προσαυξήσεις σε σχέση με τις ανέλεγκτες φορολογικά χρήσεις 20ΧΧ έως 2010 (ή 20ΧΧ έως 2011), το ύψος της οποίας δεν ήταν δυνατό να προσδιοριστεί στα πλαίσια του ελέγχου μας»
Στην περίπτωση που διαπιστώνεται συμμόρφωση της εταιρείας προς τις διατάξεις της φορολογικής νομοθεσίας θα πρέπει να παρατίθεται κατάλληλη σημείωση της εταιρείας στο προσάρτημα ή στις επεξηγηματικές σημειώσεις και ο ελεγκτής δεν πρέπει να κάνει οποιαδήποτε αναφορά στην Έκθεση Ελέγχου.
Σε καμία περίπτωση το θέμα των ανέλεγκτων φορολογικά χρήσεων δεν πρέπει να αντιμετωπίζεται ως Έμφαση Θέματος.

Κάθε ειδικότερη περίπτωση πέραν των ανωτέρω αναφερομένων, πρέπει να αντιμετωπίζεται κατά την επαγγελματική κρίση του ελεγκτή.  

